Xatlon

Xatlonin maakunta () on hallintoalue Tadžikistanin lounaisosassa. Se rajoittuu etelässä  Afganistaniin, lännessä Uzbekistaniin ja idässä Vuoristo-Badahšanin autonomiseen alueeseen. Maakunnan pinta-ala on 24 682 neliökilometriä. Vuoden 2020 väestönlaskennan mukaan siellä oli 3 436 420 asukasta.

Maakunta sijaitsee Tadžikistanin painanteessa, jota jakavat pohjoisesta etelään ulottuvat Hisor–Alain reunavuoristot. Suurimmat joet ovat Pandž, Vaxš, Kofarnihon ja Surxob.

Entisistä Qūrğonteppan ja Kūlobin alueista vuonna 1992 muodostetun maakunnan pääkaupunki on Boxtar (entinen Qūrğonteppa). Se käsittää Kūlobin, Levakantin (entinen Sarband) ja Norakin kaupungit sekä Abdurahmoni Džomīn, Baldžuvonin, Danğaran, Dūstīn, Džaihunin, Džaloliddini Balxīn, Farxorin, Jovonin, Kūšonijonin, Mir Sajid Alii Hamadonīn, Mu’minobodin, Nosiri Xusravin, Pandžin,  Qubodijonin, Šahritusin, Šamsiddin Šohinin, Temurmalikin,  Vaxšin, Vose’n, Xovalingin  ja Xurosonin piirit. Taajamia on 22, maalaiskuntia 133 ja kyliä 1 645.

Kaupunkiväestön osuus on 17 prosenttia. Asukkaista 82 prosenttia on tadžikkeja, 13 prosenttia uzbekkeja ja alle prosentti turkmeeneja (vuonna 2010).

Keinokasteltu maanviljely tuottaa puuvillaa, viljaa, vihanneksia, perunaa ja hedelmiä. Lisäksi harjoitetaan karjanhoitoa, viininviljelyä ja silkinviljelyä. 

Kaivosteollisuus tuottaa öljyä, maakaasua ja kivisuolaa. Vaxšjoen varrella on useita vesivoimalaitoksia. Lisäksi on kevyttä, elintarvike-, kemian, sähkölaite- ja metalliteollisuutta. 

Lähteet

Aiheesta muualla
 Alueen sivusto


Luokka:Tadžikistanin alueet